b"\n_START_ARTICLE_\nFerdinand Foch\n_START_PARAGRAPH_\nFerdinand Foch (2. lokakuuta 1851 \xe2\x80\x93 20. maaliskuuta 1929) oli Ranskan marsalkka ja ymp\xc3\xa4rysvaltojen l\xc3\xa4nsirintaman komentaja ensimm\xc3\xa4isen maailmansodan aikana.\n_START_SECTION_\nUran alkuvaiheet\n_START_PARAGRAPH_\nFoch syntyi Tarbesissa, Hautes-Pyr\xc3\xa9n\xc3\xa9es'ssa. H\xc3\xa4n liittyi armeijaan 1870 ja oli mukana Ranskan-Preussin sodassa. Vuonna 1871 h\xc3\xa4n meni sotilasakatemiaan ja nimitettiin tykist\xc3\xb6upseeriksi 1873. H\xc3\xa4n toimi vuosikymmenien ajan strategian ja taktiikan opettajana sek\xc3\xa4 sotakorkeakoulun johtajana. Foch kirjoitti sodank\xc3\xa4ynnist\xc3\xa4 kirjat Des Principes de la Guerre (1903) ja De la Conduite de la Guerre (1904).\n_START_SECTION_\nEnsimm\xc3\xa4isess\xc3\xa4 maailmansodassa\n_START_PARAGRAPH_\nEnsimm\xc3\xa4isen maailmansodan alussa elokuussa 1914 Foch komensi Ranskan XXX armeijakuntaa Nancyss\xc3\xa4. H\xc3\xa4n laati sodan alkuviikkoina niin sanotun XVII-suunnitelman Lothringenin ja Elsassin takaisinvaltaamiseksi. Sen toteutus ep\xc3\xa4onnistui t\xc3\xa4ydellisesti ja muutamassa viikossa saksalaiset uhkasivat Pariisia.\n_START_SECTION_\nL\xc3\xa4nsirintaman joukkojen ylip\xc3\xa4\xc3\xa4llikk\xc3\xb6n\xc3\xa4\n_START_PARAGRAPH_\nFoch ansioitui ymp\xc3\xa4rysvaltojen voitolla Marnessa syyskuussa 1914 ja komensi Ranskan luoteisrintamaa lokakuusta 1914 syyskuuhun 1916. H\xc3\xa4net nimitettiin brittien ehdotuksesta koko l\xc3\xa4nsirintaman joukkojen ylip\xc3\xa4\xc3\xa4llik\xc3\xb6ksi 26. maaliskuuta 1918, jolloin h\xc3\xa4n esti saksalaisten etenemisen Marnen toisessa taistelussa vuoden 1918 kev\xc3\xa4toffensiivin (saks. Kaiserschlacht) aikana. Ylip\xc3\xa4\xc3\xa4llikk\xc3\xb6n\xc3\xa4 Foch ylennettiin generalissimukseksi. H\xc3\xa4n aloitti Yhdysvaltojen armeijan voimin hein\xc3\xa4kuussa vastahy\xc3\xb6kk\xc3\xa4yksen, joka johti lopulta Saksan hallituksen rauhanpyynt\xc3\xb6\xc3\xb6n. Hein\xc3\xa4kuussa 1918 Foch nimitettiin Ranskan marsalkaksi ja h\xc3\xa4n otti vastaan Saksan antautumisen marraskuussa.\n_START_SECTION_\nSodan j\xc3\xa4lkeen\n_START_PARAGRAPH_\nFoch sai Puolan marsalkan arvonimen painostettuaan Saksaa puolalaisten 1918\xe2\x80\x931919 kansannousun aikana sek\xc3\xa4 Puolan sotilaallisesta konsultoinnista vuosien 1919-1921 Puolan-Ven\xc3\xa4j\xc3\xa4n sodan aikana. H\xc3\xa4n sai my\xc3\xb6s Britannialta sotamarsalkan arvonimen 1919."